**Становище**

**за дисертационния труд на Божидарка Илчева Иванова на тема „Гадателните книги като извор за българската народна култура през Средновековието (XI-XIV век)“ за присъждане на образователната и научна степен „Доктор“ по професионално направление 2.2. История и Археология (История на България – история на средновековна България)**

**Автор: проф. д-р Милияна Каймакамова**

Дисертацията разглежда от историческа гледна точка значението на гадателните книги като носители на определена информация за българската народна култура, формирала се през периода на средновековна България. Веднага бих искала да отбележа, че този проблем не е бил предмет на самостоятелно изследване в българската медиевистика. В досегашната историография той е поставян само отчасти, като учените (И. Дуйчев, Ц. Кристанов, Д. Ангелов, Д. Петканова, И. Георгиева, В. Гюзелев, А. Ангушева, А. Милтенова и др.) насочват вниманието си към отделни негови аспекти, свързани предимно с по-общи културни явления и процеси. Същевременно през последните две десетилетия на XX в. гадателните книги бяха обнародвани в авторитетни академични антологии, включващи апокрифите и съчиненията по естествознание в старобългарската литература, което бе една благоприятна предпоставка за пристъпването към едно по-цялостно проучване на различните видове гадателни книги като извор за българската народна култура през Средновековието.

Позволих си да предложа тази нелека за изпълнение от начинаещ изследовател задача на поверената ми за научно ръководство докторантка Божидарка Иванова по няколко причини. Още в процеса на обучението си в магистърската програма „България и българите VII-XIX в.“ придобих представа за нейните аналитични умения. Тогава именно тя се зае с проучването на част от обнародваните съчинения, главно тези, свързани с гаданията според различни природни явления и астрономически белези. То бе финализирано с написването на дипломна работа на тема „Гадателните книги и духовната култура през Средновековието“, която бе защитена успешно. Показаните резултати от този начален научен опит очертаха естествено перспективата вече като докторантка Божидарка Иванова да продължи изследването на този жанр в старобългарската литература по посока на разширяване и задълбочаване на представата за гадателните книги като историческо градиво за отделните сфери на средновековната българска народна култура.

Строгото придържане към историческия подход е основна характеристика в методологията на изследването. Това е видно от стремежа на докторантката да коментира данните, съдържащи се в гадателните книги на фона на промените, които настъпват в самото развитие на средновековна България. Друго важно достойнство е неговата подробно разработена структура, която може да се оцени като своеобразно отражение на предварителната и добре обмислена проучвателска дейност, осъществена от Б. Иванова преди да пристъпи към написването на своя труд. Тя очертава не само кръга от въпроси, станали предмет на анализ от страна на авторката, но също така, държа да подчертая, говори за овладяването и умелото боравене със сравнително обемистия и разновиден изворов материал. Това е едно основно изискване за всеки, прохождащ в науката млад специалист, което докторантката е изпълнила отлично, видно и от съдържанието на изследването. Основният положителен резултат от него е тематичното обединение и систематизиране на изворовия материал в отделни глави, които по моя преценка са сполучливо формулирани съобразно съдържащите се данни в различните видове гадателни книги - Гръмник, Мълнияк, Коледник, Лунник, Съновник, Зодиак, Месецослов, Трепетник, Рожденик. Горепосочените характерни черти на труда принципно представляват важен тестимониум за качествата на Б. Иванова като надежден млад историк-медиевист.

Обзорът на гадателните книги, осъществен в увода на дисертацията, е особено полезен в няколко насоки. Чрез него се създава ясна представа за информацията, която те предоставят с оглед на изследваната тема, за тяхното разпространение, ръкописна традиция и съхранение в различните сборници, съставени в един доста широк хронологически период от XII-до XVIII в. Специално внимание в обзора се отделя на гадателните текстове за добри и зли дни и часове. Посочени са различните типове съчинения и е разкрито подробно тяхното съдържание. Това несъмнено ще е от полза и за употребата им в бъдещи изследвания, посветени на разкриването на сложната природа на народната култура от гледна точка на социалната история, етнологията, фолклористиката и народопсихологията. Същевременно този вид гадания са своеобразно отражение на средствата, използвани от българите срещу страховете и породилите ги суеверия, които са владеели умовете им, не само през Средновековието и Възраждането, но и в нашето съвремие.

Оценявам като положително и решението на Б. Иванова да проследи традицията, свързана с появата и разпространението на гадателните практики и книги от Древността до Средновековието. Този въпрос е разгледан в първа глава. Осъщественият исторически преглед очертава дълго натрупваният през вековете опит, за да се достигне до претворяването му във Византия, а от там и прилагането му в средновековна България.

Същностното изследване на гадателните книги като извор за българската народна култура е сторено последователно в трета, четвърта и пета глава. Благодарение на отличното познаване на съдържанието на текстовете Б. Иванова е съумяла да извлече от кратките творби сведенията, които осветляват нейните съставни елементи, характер и съдържание.

Съвсем правилно на първо място в анализа е отредено на народните вярвания, които са тясно свързани с мирогледа на държавните поданици. Те са проследени и систематизирани в трета глава. В четвърта глава изследването се задълбочава по посока на разкриване на бита и ежедневието на средновековните българи. Успешно е посочена зависимостта на редица човешки дейности от климата и природните стихии. Откроени са гаданията, които са улеснявали или затруднявали земеделието, животновъдството, търговията, строителството и т. н. Интерес представляват и наблюденията относно хранителните диети, практикувани от българите през отделните сезони. Те допринасят за обогатяване на представата ни за здравните навици, а защо не и за здравната култура на народа. Б. Иванова е успяла да разшири знанията ни за бита и ежедневието на средновековния българин, спирайки се на данните в различните прогностични паметници за радостите и веселията, женитбата и раздялата, болестите, които са съпътствали неговия живот.

Приносен характер имат също така наблюденията върху сведенията за отношението на средновековния българин към заобикалящия го материален и духовен свят. Те са предмет на анализ в последната пета глава. Направените в нея наблюдения и констатации се отнасят най-напред до различни църковно-религиозни дейности, които е трябвало да извършват българите в добрите и лошите дни. След това се коментират данните за кризисните явления в църковния живот, поведението на аристокрацията начело с владетеля, възцаряването или смяната на царете, причините, които ги предизвикват, както и последиците от управлението им. Характеристиката на гадателните книги като извор българската народната култура в тази част от изследването се разширява още повече с привличане на вниманието към сведенията, отразяващи различните военно-политическите събития, състоянието на войската, народните брожения, разбойничеството, представата за чуждите държави и народи. Значително място е отделено и на сведенията за качествата на обикновения човек и неговите възприятия за живота.

Изводите, направени след всяка от тези три основни глави от дисертацията, както и в заключението, целят да създадат една обобщена характеристика за значението на гадателните книги като извор за основополагащите сфери на българската народна култура през Средновековието. Те имат убедителен характер и идват като резултат от пълноценното използване на сведенията, съдържащи се в различните творби от страна на Б. Иванова. Оригинален елемент в заключението представлява посочването на примери, които разкриват близкото сходство между някои от народните вярванията, засвидетелствани в гадателните книги и тези, установени по етнографски път и характерни за българското пространство в периода на османската власт.

Горепосочените приноси в дисертацията ми дават основание да изтъкна, че с написването ѝ се запълва една съществена празнина в съвременната българска медиевистика. Затова напълно убедено ще дам своя положителен вот за присъждането на образователната и научна степен „ДОКТОР” на **Божидарка Илчева Иванова**.

26. 01. 2021 г.

София проф. д-р Милияна Каймакамова